Eins gott að ég var ekki tekinn af velli
Gylfi Þór Sigurðsson, landsliðsmaður í knattspyrnu og leikmaður Everton, segir að það hafi munað miklu fyrir sig að spila tvo heila leiki með Everton í síðustu viku, eftir að hafa nánast misst af undirbúningstímabilinu vegna fyrirhugaðra kaupa félagsins á honum frá Swansea City.
Gylfi kom fyrst inn á sem varamaður í leik gegn Manchester City í úrvalsdeildinni en spilaði síðan í 90 mínútur, bæði gegn Hajduk Split í Evrópudeildinni, þar sem hann gerði markið magnaða, og gegn Chelsea í úrvalsdeildinni síðasta sunnudag.
"Ég er bara í fínu standi og það var mikilvægt að ná að spila tvisvar í 90 mínútur. Ég er ekki í 100 prósent spilæfingu en er kominn í gott jafnvægi eftir þessa tvo leiki og það var eins gott að ég skyldi ekki vera tekinn af velli í þeim," sagði Gylfi við mbl.is fyrir æfingu landsliðsins í Helsinki í morgun.
Þetta var rosaleg bið
Eins og menn muna drógust samningaviðræður Everton og Swansea í sumar á langinn og það var loksins 16. ágúst sem hann varð endanlega leikmaður Everton.
"Þetta var rosaleg bið og hún tók á andlega því þetta voru einar 4-6 vikur sem ég þurfti að bíða. Ég hélt alltaf að þetta væri klárast en einhvern veginn dróst það alltaf meira og meira á langinn. Sem betur gekk þetta upp hjá mér en sumir eru enn að bíða eftir sínum skiptum," sagði Gylfi sem er afar ánægður með fyrstu kynni sín af Everton eftir að hafa verið leikmaður félagsins í hálfan mánuð.
"Þetta er mjög fínt. Everton er stærra félag en Swansea, með stærri hóp og betri aðstöðu," sagði Gylfi.
Byrja af krafti og skora snemma
Eins og aðrir á hann von á mjög erfiðum leik gegn Finnum í Tampere á laugardaginn.
"Það er engin spurning. Við sáum það best í fyrri leiknum gegn þeim þegar við vorum í miklu basli og vorum heppnir að vinna 3:2. Finnska liðið er ekki endilega með bestu leikmenn í heimi en er erfiður andstæðingur fyrir alla. Finnar hafa verið óheppnir gegn fleirum en okkur, nánast í hverjum leik. Við verðum að byrja af krafti og reyna að skora snemma.
Þetta er líka spurning um hugarfar, sem hingað til hefur ekki verið vandamál hjá okkur. Við höfum lent undir í leikjum en aldrei gefist upp. Við höfum líka unnið leiki þar sem við höfum ekki spilað vel. Það er styrkur þegar lið spilar ekki vel en getur samt náð góðum úrslitum. Það væri fínt að ná góðri frammistöðu gegn Finnum og fara heim í Úkraínuleikinn með þrjú stig," sagði Gylfi.
Lítið svigrúm fyrir mistök
Króatía og Ísland eru jöfn að stigum eftir sex umferðir af tíu með 13 stig hvort en sigurliðið fer beint í lokakeppnina í Rússlandi og liðið í öðru sæti fer væntanlega í umspil. Gylfi segir að ekki sé hægt að kvarta yfir þessari stöðu.
"Ef okkur hefði verið boðið fyrir fram að vera jafnir Króatíu þegar fjórir leikir væru eftir held ég að hver einasti leikmaður hefði tekið því. Núna er lítið svigrúm fyrir mistök en við höfum verið í svipaðri stöðu áður, ættum að kannast við það. Það á ekki að vera neitt mál að spila undir slíkri pressu, það er alltaf skemmtilegast að spila mikilvæga leiki þar sem mikið er í húfi og allir okkar leikmenn ættu að þrífast á því.
Hjá okkur kemur einfaldlega ekkert annað til greina en að vinna. Takist okkur það ekki mun róðurinn þyngjast. Við myndum ekki spila okkur út úr keppninni en myndum gera okkur lífið erfiðara og við höfum engan áhuga á því," sagði Gylfi Þór Sigurðsson.
Gylfi Þór Sigurðsson, landsliðsmaður í knattspyrnu og leikmaður Everton, segir að það hafi munað miklu fyrir sig að spila tvo heila leiki með Everton í síðustu viku, eftir að hafa nánast misst af undirbúningstímabilinu vegna fyrirhugaðra kaupa félagsins á honum frá Swansea City.
Eins og menn muna drógust samningaviðræður Everton og Swansea í sumar á langinn og það var loksins 16. ágúst sem hann varð endanlega leikmaður Everton.
Eins og aðrir á hann von á mjög erfiðum leik gegn Finnum í Tampere á laugardaginn.
Króatía og Ísland eru jöfn að stigum eftir sex umferðir af tíu með 13 stig hvort en sigurliðið fer beint í lokakeppnina í Rússlandi og liðið í öðru sæti fer væntanlega í umspil.
Gylfi segir að ekki sé hægt að kvarta yfir þessari stöðu.
"Hjá okkur kemur einfaldlega ekkert annað til greina en að vinna" sagði Gylfi Þór Sigurðsson.